Kameni most u Kosoru
Kameni most na Kosoru je naziv nekadašnjeg mosta na području općine Mostar, Bosna i Hercegovina. Proglašen je za nacionalni spomenik Bosne i Hercegovine Ostaci mosta nalaze se na rijeci Buni, nedaleko od njenog ušća u Neretvu, na području naselja Kosor. U literaturi se navode različiti podaci o vremenu nastanka ovog mosta. Jedni smatraju da je premošćenje Bune kod njenog ušća nastalo za vrijeme Rimljana. Drugi su mišljenja da je most dao sagraditi Karođoz, koji je već sagradio most u Blagaju. Prvi put, ovaj most spominje turski putopisac Evlija Ćelebija i bilježi ga pod imenom Danijal-pašin most na Buni. Svojevremeno, bio je ovo najveći most u Hercegovini. Nijemci su ga, 1945. godine, pri povlačenju minirali i na njegovu mjestu danas je novi betonski most. Ukupna dužina mosta bila je 57 m, širina preko 4 m, sa uporcima povezanim sa trinaest jakih kamenih polukružnih svodova. Ostaci ovog mosta, kao nacionalni spomenik, sastoje se od ostataka šest stupova mosta i lučne konstrukcije koja se nalazi na zapadnoj (desnoj) obali rijeke Bune.